《送许旸谷》
清代·谈九乾

子从虞山来，衣带虞山雨。山色近如何，苍烟横碧缕。

苔斑封剑石，绿阴滴桐乳。胡为忽抛却，郁郁首欲俯。

黄金台已空，易水风犹古。旧时屠狗人，晨星朗三五。

此行定有合，未必无小补。而我不自聊，生乃与哙伍。

去程无计留，回期可预数。岂不怀高堂，亦将念眉怃。

故山枫叶红，归作秋树主。旸谷轩名秋树。

作者简介：谈九乾，字震方，号未庵，德清人。康熙丙辰进士，历官吏部郎中。有《淮浦诗》。